靈巖
作者：葉適
朝代：宋

paragraphs: 穹窿右俛眉，天平左垂鬢。
吳人宅沮洳，茲山抑其鎮。
陡起爲表著，突兀數尋仞。
樛松頗堅瘦，立石乃榮潤。
兼有千里陂，杳靄來遠韻。
宜乎登椒丘，擺落思奮迅。
亡王未亡時，絕色館孤峻。
歌聲妙欵乃，俎品窮蛤蜃。
援琴固停咎，解甲仍轉瞬。
終歸寂寞人，破釜煮枯堇。
陳迹不足吊，新締何勞問。
三年姑蘇驛，空望此塔近。
適當熟食節，暖氣無已吝。
豪風增春愁，異雪損花信。
聊以壯遊衍，歸受兒女囅。